钦定古今图书集成/明伦汇编/氏族典/第610卷 > 《郑樵通志》 > 奥屯忠孝
## 钦定古今图书集成/明伦汇编/氏族典/第610卷 > 《郑樵通志》 > 奥屯忠孝

按《金史奥屯忠孝传》：“忠孝，字全道，本名牙哥，懿州胡
土虎猛安人。幼孤，事母孝。中大定二十二年进士科，
除校书郎，迁翰林待制，权户部侍郎。佐参知政事胥
持国治决河，以劳进一阶，除河平军节度使，兼都水
监，遂疏七祖佛河。历同知南京留守，迁定国军节度
使，入为太子少保，兼礼部尚书。贞祐初，议降卫绍王”，
忠孝附胡沙虎，拜参知政事。中都围急，诏忠孝搜括
民间积粟。知大兴府事胥鼎已籍者，忠孝再括之，令
百姓两输，欲为己功。左谏议大夫张行信上疏论之，
罢为太子太保，出知济南府事，改知中山府。寻薨，年
七十。谥惠敏。